Document ID: /roh_data/filtered/fineweb-2-filterrobots_roh.jsonl.gz/56897

Da mattetta tgirava Petra Battaglia sias poppas, Anita Pedretti era gia en scolina en il chantun da l’ospital e Fabiana Sac gidava gia adina gugent als umans. Oz lavuran las trais dunnas en la tgira – en la Chasa d’attempads a Savognin, tar la Spitex en Engiadin’Ota e sin la staziun da pandemia da l’Ospital chantunal a Cuira. Ellas trais tutgan tar quellas persunas, senza las qualas i na va betg – las persunas che lavuran en la tgira. Corona ha accentuà lur valur. Tuttina regna anc savens l’idea che lavurar en la tgira saja metter si plasters, lavar pazients ed als dar medicaments. Il mintgadi, ch’ellas trais han laschà observar ad Isabelle Jaeger per ils «Cuntrasts», mussa bain spert ch’il mastergn da la tgirunza na pretenda betg be engaschi, ma ina passiun per la tgira.